የኦሮሚያ ክልል የሴቶችና ህጻናት ጉዳይ ቢሮ ኃላፊ ወይዘሮ አዚዛ አብዲ አረፉ
የኦሮሞ ህዝቦች ዴሞክራሲያዊ ድርጅት (ኦህዴድ) ስራ አስፈጻሚ ኮሚቴ አባልና የክልሉ የሴቶችና ህጻናት ጉዳይ ቢሮ ኃላፊ ወይዘሮ አዚዛ አብዲ አረፉ።በኦሮሚያ ብሄራዊ ክልላዊ መንግስት የተለያየ የኃላፊነት ቦታዎች ላይ ሲያገለግሉ የነበሩት ወይዘሮ አዚዛ ባደረባቸው የልብ ህመም ነው ከዚህ ዓለም በሞት የተለዩት።ወይዘሮ አዚዛ በህንድ አገር ህክምናቸውን ሲከታተሉ ቢቆዩም ትናንት ሌሊት ህይወታቸው ማለፉ የተነገረ ሲሆን ስርዓተ ቀብራቸውም በነገው ዕለት በአዲስ አበባ ኮልፌ የእስላም መካነ መቃብር የሚፈጸም መሆኑ ተገልጸዋል።ወይዘሮ አዚዛ ከመስከረም 2008 ዓ.ም ጀምሮ የክልሉ የወጣቶችና ስፖርት ቢሮ ኃላፊ፣ ከጥቅምት 2009 ዓ.ም ጀምሮ ደግሞ  የሴቶችና ህጻናት ጉዳይ ቢሮ ኃላፊ ሆነው ያገለገሉና የተሰጣቸውን ኃላፊነት በታላቅ የህዝብ አገልጋይነት ስሜት ሲወጡ ቆይተዋል። ዋልታም በወይዘሮ አዚዛ ሞት የተሰማውን ሀዘን እየገለጸ ለቤተሰባቸው፣ ለወዳጆቻቸውና ለስራ ባልደረቦቻቸው መጽናናትን ይመኛል።